
	[bookmark: nev]BORZA SZABOLCS
borzaszabolcs.2001@gmail.com
Angol nyelv és kultúra tanára, magyartanár
Osztatlan, 7. félév
Debreceni Egyetem
Bölcsészettudományi Kar
	
[bookmark: _GoBack]






Témavezető:
	Győrffy Erzsébet
egyetemi docens, DE BTK




A nyelvi diszkrimináció megjelenése írásbeli szövegek értékelésében

Kulcsszavak: nyelvi diszkrimináció, lingvicizmus, nyelvi hátrány, érvelő szöveg, pedagógusi értékelés
A nyelvi deficittel küzdő tanulók azzal a tapasztalattal kezdik iskolai pályafutásukat, hogy az iskola elégedetlen a teljesítményükkel, mivel nem rendelkeznek azokkal a nyelvi készségekkel, amelyeket az iskola elvár és minősít. A kérdéskört eddig elsődlegesen szóbeli értékelések kapcsán kutatták (lásd pl. JÁNK és TALLÁROM), éppen ezért a kutatásomban a nyelvi alapú diszkrimináció megjelenését írásbeli dolgozatok értékelésében vizsgálom. Dolgozatom első, elméleti egységében a nyelvi hátrány és a nyelvi diszkrimináció elméleti hátterével foglalkozom, a második egységben pedig a saját kutatásomat ismertetem.
Vizsgálatom célkitűzése életszerű feladathelyzetben megfigyelni a pedagógusok és tanár szakos hallgatók értékelésében megjelenő diszkriminatív attitűdöt. Erre a középiskolai felvételi feladatsor utolsó, érvelőszöveg-alkotási feladatát tartottam alkalmasnak, amelynek értékeléséhez az Oktatási Hivatal által kidolgozott javítási-értékelési útmutató szempontrendszere nyújtott segítséget a kitöltőknek. A kutatásom résztvevőinek, akik egy online kérdőívet töltöttek ki, négy (két autentikus és két mesterségesen létrehozott) szöveget kellett értékelniük az alábbi szempontok szerint: tartalom, szerkezet, stílus és szóhasználat, helyesírás, külalak és íráskép. A két általam mesterségesen alkotott szöveg tartalmi párt alkot, azaz főbb tartalmi elemeik megegyeznek, közöttük viszont komplexitásbeli eltérés van. A szövegek közötti különbségek objektíven is mérhetők. A dolgozatomban DEME LÁSZLÓ szintaktikai összetettséget vizsgáló szerkesztettségi és telítettségi mutatóit, valamint a szókincs változatosságának mérőeszközéül szolgáló típus-token arányt alkalmaztam. Ezekre támaszkodva létrehoztam a komplex és egyszerű szöveg munkaterminusokat.
A pedagógusok és a tanár szakos hallgatók értékeléseinek elemzése azt mutatja, hogy a szövegeknek a nyelvi komplexitása befolyással volt olyan szempontok értékelésére is, mint a külalak, a helyesírás és legfőképp a tartalom. Kutatásom eredményei igazolni látszanak a legfontosabb hipotézisemet, miszerint a nyelvi hátrányból adódó megkülönböztetés olyan szempontok értékelésekor is realizálódik, amelyeknél egyébként nem kellene, hogy befolyásoló tényező legyen.



